text: Hør engang:
  Nogle af jer skal lige om lidt stemme til et Folketingsvalg – måske for første gang.
  Og der er 2 ting jeg virkelig synes I skal holde Jer for øje:
  I de seneste 3½ år har Danmark haft et grønt flertal.
  Vi har ikke haft en rød blok, vi har ikke haft et venstreorienteret flertal.
  Men vi har haft et grønt flertal.
  Vi har haft et flertal, som trods uenigheder og forskelle i ambitionsniveau, har kunne lave nogle af de mest ambitiøse og vidtgående klimatiltag.
  Dét flertal står lige nu til at forsvinde – hvis man skal tro meningsmålingerne.
  Og hvis man skal tro de signaler som partierne sender.
  Så min appel til Jer i dag er for det første:
  Hvis I virkelig er oprigtigt foruroliget og bekymrede for vores klima – så skal I stemme grønt.
  Det er kun – og jeg mener kun! – et flertal som det vi har i dag, der har vilje, ambition og viden til at drive Danmark endnu længere fremad i en ambitiøs grøn retning.
  Både når det gælder vores natur, vores biodiversitet og når det gælder klimadagsordenen.
  Det andet jeg vil sige til Jer er dette:
  Jeg læser statistikkerne. Jeg læser 1000 psykologers opråb i avisen…
  Jeg hører det fra min datter og fra mine bonusdøtre…
  Jeg hører det fra kolleger og fra venner…
  Vi har et problem i Danmark…
  Vi har et problem, når så mange af Jer og jeres søskende og jeres jævnaldrende siger, at I mistrives.
  Angst. Depression. Lavt selvværd. Præstationsangst. Spiseforstyrrelser.
  Og desværre en helt masse andet også…
  Vi har et problem. Og det er Jeres generation der bærer på det.
  Og det gør mig oprigtigt ondt.
  For det er ikke sådan jeg synes en barndom og ungdom skal se ud. Det er ikke sådan det skal være.
  Ingen skal bære så store byrder i så ung en alder.
  Og jeg ved udmærket hvor tungt det kan føles, at stå alene med det.
  Så derfor er mit budskab til Jer:
  Det behøver ikke være sådan.
  I behøver ikke stå alene med det.
  Vi kan noget sammen. Vi kan noget som fællesskab. Vi kan række hånden ud til hinanden.
  Både mellem os, person til person.
  Men også som samfund, der rækker ud til den med behov for hjælp i en periode.
  Og det handler ikke om, at man er svag eller stærk. For alle kan få brug for hjælp.
  Og man kan sagtens på overfladen se ud som om man har styr på det hele, med en flot kæreste og gode karakter og lækkert hår – og så alligevel gå rundt med en smerte, der bare vokser og vokser.
  Jeg sagde før, at vi havde et grønt flertal – ikke et rødt. Og det er sandt. Desværre.
  Men det er faktisk lykkedes SF at få næsten alle partier til at være optaget af børns og unges trivsel – og mangel på samme.
  Vi har forskellige bud på løsninger.
  Men vi har fået rejst debatten.
  Husk det, når I skal stemme lige om lidt.
  Godt Folkemøde.
  